ישיבת מליאה, כנסת 20, פרוטוקול מספר 398, 2019-02-18 00:00

יולי יואל אדלשטיין: חברי הכנסת, היום י"ג באדר א' התשע"ט, 18 בפברואר 2019.

יולי יואל אדלשטיין: אני מתכבד לפתוח ישיבת הכנסת בפגרה.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – דוח ביקורת מיוחד של מבקר המדינה בדבר השירות לציבור בחברת דואר ישראל בע"מ.

ירדנה מלר-הורוביץ: הסכם בין ממשלת מדינת ישראל לבין ממשלת קוויבק בדבר פיתוח שיתוף פעולה במחקר תעשייתי ובחדשנות טכנולוגית.

ירדנה מלר-הורוביץ: הודעות שר החינוך נפתלי בנט על מסקנות ועדת החינוך, התרבות והספורט בעקבות דיון מהיר בהצעתם של חברי הכנסת איציק שמולי, מרדכי יוגב, סעיד אלחרומי, אכרם חסון, אילן גילאון ואורלי לוי אבקסיס בנושא: משבר בתוכנית שלבים להוראת ילדים חולים בביתם – עשרות מורים ומורות ללא עבודה, תלמידים לא מקבלים שירות כחוק; בעקבות דיון מהיר בהצעתם של חברי הכנסת עודד פורר, רוברט טיבייב, מירב בן ארי, מיקי מכלוף זוהר ואלעזר שטרן בנושא: מתן נקודות זיכוי למשרתי מילואים בהשכלה הגבוהה.

ירדנה מלר-הורוביץ: כמו כן, אבקש להודיעכם כי בהתאם לסעיף 96(ה)(1) לתקנון הכנסת, עם מינויה של חברת הכנסת יפעת שאשא-ביטון לשרה ביום רביעי, ג' בשבט התשע"ט, 9 בינואר 2019, נמחק שמה מהצעות חוק שהייתה שותפה להן עם מציעים אחרים, והצעות החוק שמספרן פ/2711/20, פ/2826/20, פ/3043/20, פ/3405/20, פ/3514/20, פ/3569/20, פ/3634/20, פ/3628/20, פ/3852/20, פ/5181/20, פ/5329/20 ו-פ/5469/20, שהוגשו מטעמה כמציעה יחידה, הורדו מסדר-היום.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת, סדרת הודעות הממשלה, שבעצם לצורך זה התכנסנו כאן, על פי בקשת הממשלה: הודעת הממשלה בהתאם לסעיף 9(א)(6) לחוק הממשלה, הודעת הממשלה בהתאם לסעיף 9(א)(8) לחוק הממשלה, הודעת הממשלה בהתאם לסעיף 9(א)(7) לחוק הממשלה והודעת הממשלה בהתאם לסעיף 25(א) לחוק-יסוד: הממשלה.

יולי יואל אדלשטיין: את כל ההודעות ימסור השר המקשר בין הממשלה לכנסת ושר התיירות חבר הכנסת יריב לוין.

יולי יואל אדלשטיין: בבקשה, אדוני.

יריב לוין: תודה רבה, אדוני היושב-ראש.

יריב לוין: חברות וחברי הכנסת, אני מתכבד להודיע לכנסת, בהתאם לסעיף 9(א)(6) לחוק הממשלה, התשס"א–2001, כי ראש הממשלה הפסיק לכהן ביום 17 בפברואר 2019 בשעה 09:15 בתפקיד שר החוץ, וזאת בחלוף 48 שעות מהמועד שבו נמסר למזכיר הממשלה על ידי ראש הממשלה דבר התפטרותו מתפקיד שר החוץ.

יריב לוין: ראש הממשלה ימשיך לכהן בתפקידי שר הביטחון ושר הבריאות נוסף על תפקידו כראש הממשלה.

יריב לוין: לפיכך, בהתאם לסעיף 9(א)(8) לחוק הממשלה, התשס"א–2001, אני מתכבד להודיע לכנסת כי כהונתה של סגנית השר במשרד החוץ חברת הכנסת ציפי חוטובלי נפסקה ביום 17 בפברואר 2019 בשעה 09:15, במועד שבו נפסקה כהונתו של ראש הממשלה כשר החוץ, וזאת בהתאם לסעיף 26(2) לחוק-יסוד: הממשלה.

יריב לוין: כמו כן, אני מתכבד להודיע לכנסת, בהתאם לסעיף 9(א)(7) לחוק הממשלה, התשס"א–2001, כי הממשלה החליטה, בהתאם לסעיף 24(ב) לחוק-יסוד: הממשלה, למנות את השר ישראל כץ לתפקיד ממלא מקום שר החוץ למשך שלושה חודשים, וזאת נוסף על תפקידיו כשר התחבורה והבטיחות בדרכים ושר המודיעין.

יריב לוין: כמו כן, אני מתכבד להודיע לכנסת כי בהתאם לסעיף 25(א) לחוק-יסוד: הממשלה, החליטה הממשלה, בהסכמת ראש הממשלה, לאשר את מינויה של חברת הכנסת ציפי חוטובלי לסגנית שר במשרד החוץ.

יריב לוין: תודה.

יולי יואל אדלשטיין: תודה לשר המקשר בין הממשלה לכנסת ושר התיירות חבר הכנסת יריב לוין.

יולי יואל אדלשטיין: אין צורך באישור ההודעות – זאת רק ההודעה.

יולי יואל אדלשטיין: ולכן, מה שנותר לנו זה להזמין את חברת הכנסת ציפי חוטובלי להצהרת אמונים.

יולי יואל אדלשטיין: אולי אני צריך להתקשר לממלא מקום שר החוץ, לשאול אותו אם הוא מסכים?

יולי יואל אדלשטיין: אני מסתמך על ההודעה של השר המקשר.

יולי יואל אדלשטיין: בבקשה, גברתי.

ציפי חוטובלי: אני, ציפי חוטובלי, בת רוסיקו וגבריאל, מתחייבת לשמור אמונים למדינת ישראל ולחוקיה, למלא באמונה את תפקידי כסגנית שר ולקיים את החלטות הכנסת.

ציפי חוטובלי: (חותמת על ההצהרה) תודה רבה.

יולי יואל אדלשטיין: תודה והמשך הצלחה.

יולי יואל אדלשטיין: גברתי המזכירה, אנחנו בזה סיימנו?

יולי יואל אדלשטיין: חברי הכנסת, תם סדר-היום.

יולי יואל אדלשטיין: ישיבה זו נעולה.